На основу члана 32. став 1. тачка 6.) Закона о локалној самоуправи ("Службени гласник Републике Србије", број 129/07, 83/14-и др. закон, 101/16 - и др. Закон, 47/18 и 81/20), члана 186. став 1. тачка 4.) Закона о привредним друштвима (''Службени гласник Републике Србије'', број 36/11, 99/11, 83/14 - др. закон, 5/15, 44/18, 95/18 и 91/19) и члана 37. став 1. тачка 7.) Статута Града Ниша ("Службени лист града Ниша", број 88/08, 143/16 и 18/19),

Скупштина града Ниша, на седници од године, донела је

**О Д Л У К У**

**О ПРЕНОСУ „НАУЧНО ТЕХНОЛОШКОМ ПАРКУ НИШ“ Д.О.О. НИШ**

**ЦЕЛОКУПНОГ УДЕЛА ГРАДА НИША У КАПИТАЛУ**

**„ЦЕНТРА ЗА ИНОВАТИВНО ПРЕДУЗЕТНИШТВО МЛАДИХ СТАРТАП ЦЕНТАР“ Д.О.О НИШ - ЦРВЕНИ КРСТ**

Члан 1.

Град Ниш преноси „Научно технолошком парку Ниш“ д.о.о. Ниш (матични број 21559148) целокупан удео у капиталу „Центра за иновативно предузетништво младих Стартап центар“ д.о.о. Ниш - Црвени Крст (матични број 21344486), односно 49%.

Члан 2.

Овлашћује се Градоначелница Града Ниша, да у име града потпише правне акте у вези са преносом „Научно технолошком парку Ниш“ д.о.о. Ниш целокупног удела у капиталу „Центра за иновативно предузетништво младих Стартап центра“ д.о.о. Ниш - Црвени Крст.

Члан 3.

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу, \_\_\_\_\_\_\_\_\_\_\_\_\_

**СКУПШТИНА ГРАДА НИША**

Председник

др Бобан Џунић

**О б р а з л о ж е њ е**

Правни основ за доношење ове Одлуке налази се у члану 186. став 1. тачка 4.) Закона о привредним друштвима (''Службени гласник Републике Србије'', број 36/11, 99/11, 83/14 - др. закон, 5/15, 44/18, 95/18 и 91/19), који каже да члану Друштва, у овом случају Граду Нишу, престаје то својство преносом целокупног удела у Друштву.

„Центар за иновативно предузетништво младих Стартап центар“ д.о.о. Ниш-Црвени Крст (Стартап центар Ниш) основан је уговором потписаним између Града Ниша и Електронског Факултета у Нишу (број 937-1/2017-25 од 04.10.2017. године). Чланом 11. Уговора одређено је да Електронски Факултет Ниш има 51% удела а Град Ниш има 49% удела у укупном капиталу Друштва.

„Научно технолошки парк Ниш“ д.о.о. Ниш обратио се Граду Нишу Иницијативом за преузимање удела Града Ниша, односно 49%, у власничкој структури Стартап центра Ниш (број иницијативе 1650/2021-11 од 11.06.2021. године). У Иницијативи је, између осталог, образложено да Стартап центар Ниш нема стабилне изворе финансирања, да су у овом тренутку сви пројекти окончани, да нема запослених већ само директора који из радног односа у „Научно технолошком парку Ниш“ д.о.о. Ниш обавља функцију законског заступника без накнаде. Даље се образлаже да су Стартап центар Ниш и „Научно технолошки парк Ниш“ д.о.о. Ниш два сродна привредна друштва, основана са једним заједничким циљем у склопу истог пакета и да су у зеједници препознати као целина, а све у складу са Програмом управљања и развоја „Научно технолошког парка Ниш“ д.о.о. Ниш за период 2020.-2025. године, који је саставни део Закључка Владе РС (05 број 022-7365/2020 од 24.09.2020. године). Град Ниш, након преноса свог целокупног удела у Стартап центру Ниш, неће имати никаквих додатних обавеза нити трошкова око Стартап центра Ниш, јер све то на себе преузима „Научно технолошки парк Ниш“ д.о.о. Ниш. С друге стране, обзиром да је Град Ниш власник 40% удела у „Научно технолошком парку Ниш“ д.о.о. Ниш, град и даље посредно задржава управљачка права.

За реализацију наведене Одлуке нису потребна додатна финансијска средства.

На основу горе наведених разлога предлаже се Скупштини Града Ниша да донесе Одлуку о преносу „Научно технолошком парку Ниш“ д.о.о. Ниш целокупног удела Града Ниша у капиталу „Центра за иновативно предузетништво младих Стартап центар“ д.о.о. Ниш-Црвени Крст.

Канцеларијa за локални економски развој

ДИРЕКТОР Душан Радивојевић